b'\n_START_ARTICLE_\nGu\xc3\xa0rdia Civil\n_START_SECTION_\nHist\xc3\xb2ria\n_START_PARAGRAPH_\nLa Gu\xc3\xa0rdia Civil \xc3\xa9s un institut armat fundat el 1844 pel Duc d\'Ahumada, durant el regnat d\'Isabel II._NEWLINE_El lema de la Gu\xc3\xa0rdia Civil \xc3\xa9s: \xc2\xabL\'Honor \xc3\xa9s la meva Divisa\xc2\xbb, extret de l\'article 1r del Reglament per al Servei escrit pel seu fundador, que literalment diu: "L\'Honor \xc3\xa9s la principal divisa del Gu\xc3\xa0rdia Civil. Per tant, ha de conservar-se sense taca. Una vegada perdut no es recobra mai." i que reflecteix l\'esperit que regeix l\'Institut i la qualitat m\xc3\xa9s valorada pel mateix._NEWLINE_Des dels seus principis, la Gu\xc3\xa0rdia Civil va ser coneguda popularment com a "Benem\xc3\xa9rita", pels seus serveis prestats a la societat, aquesta denominaci\xc3\xb3 es va convertir en oficial en atorgar-se-li, per Reial Ordre de 4 d\'octubre de 1929, la Gran Creu de la Benefic\xc3\xa8ncia._NEWLINE_El febrer de 2019, es va barrar l\'acc\xc3\xa9s a la Gu\xc3\xa0rdia Civil a les persones amb disgen\xc3\xa8sia, hipogen\xc3\xa8sia i agen\xc3\xa8sia gonadal i genital, criteri que ginec\xc3\xb2legs consideren absurd.\n_START_SECTION_\nEmblema\n_START_PARAGRAPH_\nDes del 1943, l\'emblema del cos \xc3\xa9s un feix rom\xc3\xa0 coronat i travessat per una espasa apuntant cap avall, i abans d\'aquest consistia en les lletres G i C entrella\xc3\xa7ades. Mentre que el feix \xc3\xa9s considerat tradicionalment com s\xc3\xadmbol de just\xc3\xadcia des de l\'\xc3\xa8poca romana, l\'espasa sotmesa al feix simbolitza la submissi\xc3\xb3 de la for\xc3\xa7a davant la just\xc3\xadcia._NEWLINE_Donat que el feix \xc3\xa9s el s\xc3\xadmbol tradicional del feixisme itali\xc3\xa0 i que fou instaurat a l\'emblema del cos durant la Segona Guerra Mundial, alguns historiadors atribueixen l\'adopci\xc3\xb3 del s\xc3\xadmbol a motius ideol\xc3\xb2gics i d\'imatgeria \xe2\x80\x94per causa del feixisme d\'It\xc3\xa0lia i d\'Alemanya i de la necessitat de refor\xc3\xa7ar un determinat car\xc3\xa0cter del cos.'